Universis presentes litteras inspecturis, nos officialis Eduensis notum facimus quod in presentia Johannis de Sinemuro, dicti de Brulet, clerici, auctoritate apostolica et nostra notarii publici, suo officio et vice nostra fungentis in hac parte, propter hoc specialiter constitutus vir venerabilis et discretus magister Theobaldus de Sinemuro, decanus Eduensis, suum facit, condit et ordinat testamentum seu suam ultimam voluntatem in modum qui sequitur et in forma. In nomine sancte et individue trinitatis, in unitate deitatis summi Patris et Filii et Spiritus Sancti, amen. Cum propter delictum primi parentis, etc.; attendens etiam verbum Ysaie quo canetur: Dispone domui tue quia morieris, et verbum Danielis dicentis, quod peccata sunt elemosinis redimenda, etc. In primis, in manus tuas, Domine, commendo spiritum meum quem tuo sanguine proprio redemistis, et volo quod omnia sacramenta ecclesiastica michi tanquam christiano et vero catholico ministrentur. Item, volo et precipio quod debita mea et legata et clamores mei universi solvantur, pacificentur et emendentur per manus exequtorum meorum quos hic inferius nominabo; et volo quod si alicui legatum fecero, cui ad aliquam restitutionem tenear, quod legatum cedat in restitutionem pro rata et habeatur residuum pro legato. Item, corporis mei sepulturam eligo in marmoribus ecclesie Sancti Lazari Eduensis, juxta columnam lapideam in ipsis marboribus existentem, et juxta tumulum seu sepulturam defuncti domini Jacobi Boisserandi, quondam canonici Eduensis. Item, volo et precipio quod die inhumationis seu obitus mei corporis distribuantur in communi inter capitulum, presbiteros et clericos ecclesie Eduensis centum solidi Turonensium prout est inter ipsos in talibus fieri consuetum. Item, volo et precipio quod de bonis meis solvantur ecclesie Eduensi viginti libre Parisiensium ad emendos redditus perpetuos pro meo anniversario singulis annis in dicta ecclesia faciendo. Item, volo et precipio quod pecunia que habebitur aut haberi poterit ex venditione domorum quas teneo a dicta ecclesia Eduensi convertatur totaliter in augmentationem anniversarii mei predicti, et quod de ipsis pecuniis acquirantur et emantur redditus annui ad opus mei anniversarii prelibati. Item, do et lego fabrice ecclesie Eduensis viginti solidos Turonensium semel solvendos per exequtores meos infrascriptos. Item, do et lego ecclesie Beate Marie de Sinemuro in Auxeyo centum solidos Turon. semel solvendos ad emendum redditus annuos et perpetuos, nomine et ad opus dicte ecclesie, pro anniversario meo et antecessorum meorum singulis annis in ipsa ecclesia faciendo. Item, do et lego parochiali ecclesie de Flavigneo, Eduensis diocesis, centum solidos Turon. semel solvendos ad emendum redditus annuos ad opus ipsius ecclesie, pro anniversario meo et defuncti domini Mathei, fratris mei, quondam in ipsa ecclesia inhumati, singulis annis in eadem ecclesia perpetuo faciendo. Item, do et lego parochiali ecclesie de Grignione, dicte diocesis, centum solidos Turon. semel solvendos ad emendum redditus annuos et perpetuos nomine et ad opus ipsius ecclesie, pro anniversario meo et patris mei ibidem inhumati, singulis annis in ipsa ecclesia perpetuo faciendo. Item, do et lego collegiate ecclesie Beate Marie Belnensis, dicte diocesis, centum solidos Turon. semel solvendos ad emendum redditus annuos et perpetuos nomine et ad opus ipsius ecclesie, pro anniversario meo in ipsa ecclesia singulis annis imperpetuum faciendo. Item, do et lego ecclesie collegiate de Sedeloco, dicte diocesis, centum solidos Turon. semel ad emendum redditus annuos et perpetuos ad opus ejusdem ecclesie pro anniversario meo singulis annis in dicta ecclesia perpetuo faciendo. Item, do et lego ecclesie collegiate Avalonis, dicte diocesis, centum solidos Turon. semel ad emendum redditus annuos et perpetuos ad opus ecclesie memorate, pro anniversario meo singulis annis in ipsa ecclesia faciendo. Item, volo et precipio quod vestimenta mea, superlicia et almucie distribuantur et erogentur per manus exequtorum meorum, prout eisdem pro salute anime mee melius videbitur expedire. In ceteris vero bonis meis mobilibus, cum immobilia diu est non habuerim et de quibus jam diu est ordinavi, heredes meos instituo omnes illos et illas qui et que de jure et consuetudine, ita quod agnatio non precedat cognationem, michi succedere debent et deberent, ac si sacerdos beneficiatus vel in sacris ordinibus promotus non essem, quos volo succedere solos et in solidum, tanquam benemeritos in omnibus et singulis bonis michi a Deo collatis, in residuis bonorum meorum mobilium que superius non legavi, consuetudine contraria super hoc non obstensa. Si quis autem propinquorum seu amicorum meorum contra hujus modi heredum institutionem venire presumpserit, etc. Exequtores meos facio, constituo et ordino dilectos meos dominos Guillelmum de Sinemuro, curatum de Noulayo, magistrum Johannem Marescalli, curatum de Auciaco, et Johannem de Visarneyo, capellanum altaris Beate Marie in ecclesia Eduensi, presbiteros, et eorum quemlibet in solidum, etc. Datum et actum Edue in domo habitationis predicti testatoris, anno Domini millesimo CCC° tricesimo octavo, indictione sexta, pontificatus sanctissimi patris et domini nostri, domini Benedicti divina providentia pape XII anno quarto, die secunda mensis septembris, videlicet mercurii post septembrale festum beati Lazari, circa horam meridianam, presentibus domino Johanne de Rocha, presbitero, Petro de Marreyo, domicello, Jacobo de Rosseyo, Johanne le Guyndret de Beligneyo, Perrino le Camux de Edua, et Guillelmo nato quondam Milonis de Grignione, clericis, testibus ad premissa vocatis specialiter et rogatis.